STROPKOV. Zrušenie väčšiny naplánovaných kultúrno-spoločenských akcií, ale aj pokračovanie v investíciách do športovej infraštruktúry priniesol uplynulý rok 2020 v meste Stropkov.
Ako uviedol hovorca mesta Stropkov Peter Novák, po 11 mesiacov trvajúcom procese verejného obstarávania začali v polovici decembra s obnovou zimného štadióna v hodnote 350-tisíc eur.
Investičná akcia má byť ukončená v jarných mesiacoch.
Obnova tribúny a kurtov
Po rekonštrukcii bude k dispozícii nová ľadová plocha a zázemie, ktoré bude možné využiť mimo zimnej sezóny aj na iné druhy športov.
"Pokračujeme aj v rekonštrukcii interiéru tribúny futbalového štadióna, ktorá je dočasným domovom pre 300 športujúcich detí, mládež a dospelých. Ukončili sme aj rekonštrukciu tenisových kurtov, ktoré sú po novom v správe mestského podniku. V dosiaľ nerekonštruovanej časti plánujeme vytvoriť multifunkčné ihrisko na viacero druhov športov," uviedol k aktivitám v oblasti športu primátor mesta Stropkov Ondrej Brendza (nezávislý).
Zrušené podujatia
Napriek roku plnému obmedzení primátor pozitívne hodnotil letnú sezónu na kúpalisku, ktoré postupne modernizujú.
"Obnovou prechádza aj Park zvierat, ktorý má napriek mnohým obmedzeniam za sebou vydarený rok," dodal.
Radnica musela v súvislosti s epidemiologickou situáciou zrušiť v roku 2020 väčšinu naplánovaných kultúrno-spoločenských podujatí. Nekonali sa oslavy 616. výročia prvej písomnej zmienky o meste spojené s oceňovaním osobností a kolektívov, odložiť museli aj oslavy storočnice stropkovského futbalu.
"Prvýkrát v novodobej histórii bol zrušený stropkovský jarmok, neuskutočnili sa Dni medu ani ďalšie podujatia, ktoré každoročne do mesta lákali množstvo návštevníkov," pripomenul Novák.
- 25 otázok a odpovedí o novom koronavíruse
- Ako postupovať, ak ste sa mohli nakaziť
- Prečo sa môžete chrániť hygienou rúk?
- Funguje ochrana pomocou rúšok a respirátorov?